OnePlus trækker fejlfyldt OxygenOS 12 tilbage

OnePlus frigav den Android 12-baserede OxygenOS 12 opdatering til OnePlus 9 og 9 Pro tidligere på ugen. Men kineserne har resolut trukket opdateringen tilbage efter tilbagemeldinger om fejl og problemer for brugerne.

“Vi er opmærksomme på problemerne forårsaget af OxygenOS 12-opdateringen, og vores softwareteam er i gang med at løse dem,” siger OnePlus i en erklæring til Android Police. “Vi har suspenderet denne softwareopdatering og udruller en ny udgave så hurtigt som muligt”.

Siden opdateringen kom ud, har den fået voldsom kritik. Nogle brugere er blot skuffede over sammensmeltningen afOxygenOS og ColorOS. Men derudover er der også et væld af brugere, der påpeger fejl og ødelagte funktioner efter opdateringen af brugerfladen.

Men også medierne har været på nakken af OnePlus efter opdateringen. Android Police kalder opdateringen “forfærdelig” og nævner som eksempler nedbrud i menuerne og behovet for at skifte indstillingerne for at få 120Hz-skærmen til at fungere igen.

Websitet 9to5Google skrev, at OxygenOS 12 opdateringen er så fyldt med fejl og problemer, at man helt bør lade være med at installere den.

XDA Developers rådede til, at man nulstillede telefonen til fabriksindstillinger for at få ryddet ud i lusene. Hvilket, som de bemærkede, ikke er noget der burde være nødvendigt at gøre efter en opdatering.

Det er endnu uvist hvornår OnePlus er klar til at give OxygenOS 12 et skud igen. Du kan læse mere om funktionerne i brugerfladen i denne artikel.

OnePlus trækker fejlfyldt OxygenOS 12 tilbage